Kgalema ke monna wa go etša ba bantši bao ba etišitšego pele la "Poo ke nna lapeng la ka". Mosadi wa gagwe Mmipe o be a sa bolele selo sa amogelwa. Bopoo bja Kgalema bo rumilwe ka kgobogo, a ba a tšhabela Bobididi a šia mahlo a batho. Ke yena monna wa Mmipe, tatago Maime le Solanka. Mmagobona o be a šetše a di kweletše mengwaganyana yeo ye meraro a go phela le sebata seo. Moisa yoo o be a na le mokgwa wa go boa mašegogare, go sa tsebe motho gore o tšwa kae. Yo a bego a ka leka go mmotšiša gore o tšwa kae o be a tla fotlelwa, a botšwa gore: "Ke tšwa ga mmago". Ka gore e be e šetše e le setšene ya maphodisa, ba be ba mo fa koloi gore a ye gae ka yona ge ba ka boa bošego mo ba bego ba ile go šoma gona. E be e le dinako tša dikgaruru, batho ba gana taba ya boipušo go ya ka magoro. Ke ka fao maphodisa a bego a šoma bošego le mosegare. Ka go dira bjalo ba be ba gola tšhelete ye ntši kudu, ba leboga tšeo ka go galefela batho ba gabobona. Ba ba gatelela, ba ba hlokofatša go fetiša tekanyo. Go se dire bjalo e be e le go rakwa mošomong wa bophodisa.